Kedves Csoporttagok!

Az Egészséges olajok rajongói elnevezésű oldalt azért hoztam létre, hogy egymást segítsük, támogassuk, tapasztalatainkat megosztva népszerűsítsük az egészséges olajok felhasználást/fogyasztását.

Azok lehetnek a csoportnak hasznos tagjai, akik ebben szeretnének együttműködni adó és fogadó félként egyaránt. Bár a házirendben megpróbáltunk leírni minden olyan esetet és szabályt, amit szeretnénk, ha a csoporttagok betartanának, előfordulhatnak olyan esetek, amelyek félreértésre, rossz szájízre adhatnak okot a csoporttagoknak. Szeretnénk megkérni titeket, hogy ezekben az esetekben legyünk bizalommal egymáshoz, beszéljük meg ezeket az eseteket, hogy a csoport valóban egy jó közösség legyen, amely támaszt és segítséget nyújt a benne levőknek.

A CSATLAKOZÁS SZABÁLYAI

1. A csoporthoz az csatlakozhat, aki a házirendet elfogadja, és betartja az abban foglaltakat.

2. A csoport tagja lehet: minden olyan magánszemély, aki érdeklődik az egészséges olajok iránt. Céges oldalként a csoporthoz csatlakozni nem lehet.

3. A csoportba kerülésről az adminisztrátor dönt, Ő az, aki meghívhat tagokat, illetve engedélyezheti a csatlakozást. Másokat meghívni a csoportba nem lehet. Az adminisztrátor fenntartja a jogot arra, hogy ha valamelyik csoporttag nem a házirendnek megfelelően viselkedik, akkor ennek egyértelmű közlésével egy időben megszüntetheti az adott csoporttag tagságát.

HÁZISZABÁLYOK

1. A csoportban a közvetlen reklámozás tilos! Nem szabad promóciókat, vásárlásra való felhívást közölni.

A cél az, hogy az olajok felhasználásáról és fogyasztásáról beszélgessünk, ne pedig arról, hogy hol melyik olaj mennyibe kerül. Kérlek, hogy a csoportban való hozzászólásokban kerüld az egyes márkák ajánlását. A tagok nem oszthatnak meg reklám célú bejegyzéseket, nem linkelhetnek be külső cég webáruházára, boltjára és egyéb értékesítési felületére vonatkozó cikkeket – az ilyen posztokat töröljük. Amennyiben a post szövege segítségkérésre, véleményezésre való utalást nem tartalmaz, a postot töröljük.

2. Kérlek, tartsd tiszteletben a másik felet, ne használj csúnya szavakat, ne támadd a másikat! Legyél mindig segítőkész és kedves a csoport tagjaival! A segítőkész szándék ebben a csoportban alap követelmény. A rosszindulatú, támadó viselkedés felszólítást, a tagság 3 hétre való felfüggesztését vagy ha ezek ellenére is folytatódik a nem kívánt viselkedés, a csoportból való teljes kizárást von maga után.

3. A csoportban egymással közölt minden információ TITKOS információnak számít, azaz:

- nem küldheted el és nem adhatod tovább az itt olvasott információkat másnak (kivéve akkor, ha az adott bejegyzés vagy hozzászólás gazdája arra kimondottan engedélyt adott, pl. megkérte a tagokat, hogy osszanak meg egy hírt vagy felhívást a saját csatornáikon is),

- nem használhatod fel a mások által közölt ötleteket a vállalkozásodban az érintett beleegyezése nélkül.

4. Szigorúan TILOS:

- szellemi jogokat sértő anyagokat feltölteni az oldalra vagy ilyeneket javasolni, illetve a csoporttagok szerzői jogait megsérteni a Szerzői jogokról szóló 1999. évi LXXVI. törvény szerint,

- a GastrOlaj vállalkozás üzleti érdekeit sértő anyagok, felhívások közzététele.

5. A csoporttagok vállalják, hogy a közöttük felmerülő konfliktusokat elsőként mindig magánúton rendezik, csak ezt követően, ha erre válasz nem érkezett, vagy az adott konfliktus a csoport számára is fontos tanulságokkal bír, akkor lehet ezeket a konfliktusokat nyilvánosság elé tárni.

6. A csoportban csak a csoport témájával kapcsolatos postok közölhetőek: receptek, felhasználási tippek, fogyasztási tippek, bevált tanácsok, észrevételek, tapasztalatok, érdekes, inspiráló hírek, illetve együttműködésekkel, mások számára hasznos lehetőségekkel kapcsolatos bejegyzések. Az ellenkező tartalmú postokat töröljük.

A házirendben foglaltak be nem tartása esetén elsőként felszólítjuk a csoporttagot a viselkedése megváltoztatására, valamint, ha szükséges az érintett postot/hozzászólást azonnal töröljük. Amennyiben a felszólítás ellenére az illető a továbbiakban is feltölt a szabályzatot sértő postokat, a csoporttagságát 3 hétre felfüggesztjük.

A 3. és 4. pontban foglaltak be nem tartása a csoportból való azonnali, előzetes figyelmeztetés nélküli kizárást von maga után.

Kérjük a fentiek betartását!

Kellemes beszélgetést, sok hasznos tudást és jó egészséget kívánok nektek! ☺

Martincsevicsné Jenei Gizella  
GastrOlaj, az egészségőr